สลากฯ เดินหน้าหวยออนไลน์12นักษัตร
สลากฯ ดับร้อนเดินหน้าออกหวยออนไลน์12นักษัตร ยันแค่ศึกษายังไม่ได้เริ่มต้น พร้อมเปลี่ยนภาพหากสังคมรับไม่ได้
4 ส.ค. 2562

สลากฯ ดับร้อนเดินหน้าออกหวยออนไลน์12นักษัตร ยันแค่ศึกษายังไม่ได้เริ่มต้น พร้อมเปลี่ยนภาพหากสังคมรับไม่ได้
นายพชร อนันตศิลป์ อธิบดีกรมสรรพสามิต ประธานสำนักงานสลากกินแบ่งรัฐบาล เปิดชี้แจงกับผู้สื่อข่าวเมื่อวันที่ 4 ส.ค. 2562 ว่า การออกสลากรูแบบใหม่ แบบ สลากภาพ 12 นักษัตร เป็นการดำเนินการภายในของสำนักงานสลากฯ ที่คณะกรรมการสลากฯ เห็นชอบเมื่อวันที่ 31 ก.ค. 2562 ที่ผ่านมา ยังไม่เกี่ยวข้องกับกับกระทรวงการคลัง หรือ รัฐบาล ที่ยังไม่รับรู้หรือเห็นชอบการดำเนินการดังกล่าว
ทั้งนี้ การออกสลากภาพ 12 นักษัตร จะจำหน่ายทางออนไลน์เท่านั้น เพื่อให้พิสูจน์ตัวตนผู้ซื้อได้ ไม่เป็นการมอมเมาให้กลุ่มที่ไม่สมควรเข้าถึงการพนันมาเล่นได้ นอกจากนี้การดำเนินการนี้ไม่เกี่ยวข้องกับกับรัฐบาลมีปัญหาเรื่องรายได้ถังแตก เพราะการดำเนินการนี้ไม่ได้หวังรายได้และปัจจุบันสำนักงานสลากฯ ส่งเงินให้รัฐบาลปีละ 3-4 หมื่นล้านบาท คิดเป็นสัดส่วนไม่มากเมื่อเทียบกับรายจ่ายของรัฐบาลปีละประมาณ 3 ล้านล้านบาท
อย่างไรก็ตาม นายพชร. กล่าวว่า การดำเนินการ สลากภาพ 12 นักษัตร ยังเดินหน้าต่อไป เนื่องจากมีความจำเป็นที่ต้องออกสลากรูปแบบใหม่ที่ขายผ่านออนไลน์ เป็นการรองรับการเปลี่ยนแปลง ซึ่งสลากแบบใบอาจจะขายไม่ได้อนาคต เนื่องจากคนไทยไปซื้อหวยออนไลน์ของต่างประเทศหมด ทำให้การดำเนินงานของสำนักงานสลากฯ มีปัญหาจากการเปลี่ยนจากเทคโนโลยีได้เหมือนกัน
"การออก สลากภาพ 12 นักษัตร ทั้งหมดเป็นแนวคิด เพียงแต่ที่ผ่านมาคิดดังมากไปหน่อย เลยได้รับเสียงวิจารณ์ไม่เห็นด้วยจากสังคมเป็นจำนวนมาก ยืนยันว่า สลากภาพ 12 นักษัตร ยังไม่ได้ออกในปีนี้หรือปีหน้า ต้องมีการศึกษาความเห็นด้านสังคมเพิ่มเติม ส่วนประเด็นสังคมไม่เห็นด้วยที่นำภาพ 12 นักษัตร มาเล่นการพนัน สำนักงานสลากๆ ก็พร้อมจะเปลี่ยนแปลง เพราะทุกอย่างอย่างเป็นตุ๊กตาที่ตั้งขึ้นมาทดลองว่ามีความเป็นได้ทางกฎหมายหรือไม่ ทุกอย่างยังเปลี่ยนแปลงได้" นายพชร กล่าว
นายพชร กล่าวยอมรับว่า ที่ผ่านมาคณะทำงานศึกษาความเห็นด้านสังคมน้อยเกินไป จึงให้มีการศึกษาเพิ่มเติม แต่ไม่กระทบกับการเดินหน้าออกสลากภาพ 12 นักษัตร ที่จะทางคณะทำงานกำลังทำรายละเอียดส่งให้คณะกรรมการกฤษฎีกาช่วยพิจาณาประเด็นทางกฎหมายที่เกี่ยวข้องทั้งหมด หากไม่ติดขัดประเด็นทางกฎหมายแล้ว ก็จะทำประชาพิจารณ์กับประชาชนทั่วประเทศได้แสดงความคิดเห็นต่อไป